През 1940 г. заедно с 1-ва дивизия заминава за Франция, като част от Британския експедиционен корпус. Поема командването на 1-ви корпус, защитаващ периметъра край Дюнкерк. През декември същата година е издигнат в чин генерал-лейтенант и получава поста главнокомандващ на южните войски. През 1942 г. поема командването на войските в Бирманската операция, но не успява да попречи на превземането на Британска Бирма от японските войски. През юли 1942 г. поема командването на 1-ва армия. Скоро след това заема поста на Клод Окинлек като главнокомандващ на войските в Близкия изток. След успешното изтласкване на силите на Оста до Тунис получава командването на 18-а група армии. Същевременно е назначен за заместник-командир на съюзническите войски в Средиземноморието.